Moskvadagi Federal xavfsizlik xizmati binosiga hujum uyushtirgan erkakning shaxsi aniqlandi

19-dekabr kuni kechqurun Moskva shahridagi Lubyanskaya maydonida joylashgan FXX binosiga hujum yuz berdi.

Dastlab binoga hujum qilganlar soni uch kishi ekanligi aytildi, keyinroq bir kishi hujum qilgani ma’lum qilindi.
Hujum chog‘ida yuz bergan otishma oqibatida FXX xodimlaridan biri halok boldi, yana besh kishi yaralandi. Ulardan ikki nafarining jarohati og‘ir ekanligi aytilmoqda. Jabrlanuvchilardan biri mahalliy aholi vakili, uning jarohati unchalik og‘ir emas.
Otishma Rossiya prezidenti Vladimir Putinning an’anaviy matbuot anjumanidan so‘ng yuz berdi. O‘sha paytda prezident FXX kuniga bag‘ishlangan konsert dasturida, ya’ni Kreml saroyida edi.
Meduza’ning xabar berishicha, ushbu hujumni 39 yoshli Yevgeniy Manyurov uyushtirgan. U Rossiya davlat adliya universitetida o‘qigan. Mutaxassisligi bo‘yicha huquqshunos bo‘lgan.
U 19-dekabr kuni uydan chiqib ketayotganida onasiga “o‘q otish bo‘yicha musobaqa”ga ketayotganini aytgan. Onasining ta’kidlashicha, so‘nggi paytlarda Yevgeniy telefon orqali tez-tez “qandaydir arablar bilan inglizcha gaplashib turgan”. U BAA elchixonasida qorovul bo‘lib ishlagan.
Onasining so‘zlariga ko‘ra Yevgeniy bolaligida boks va qo‘l jangiga qiziqqan, ichmagan, chekmagan, ingliz tilini yaxshi bilgan.
Yevgeniy o‘q otish bilan professional darajada shug‘ullangan. Tintuv paytida uning uyidan turli o‘qotar qurollar topilgan. Qurollarning hujjati ham bo‘lgan.
Qayd etilishicha, ushbu hujumga terakt sifatida baho berilmaydi. Rossiya tergov qo‘mitasi huquqni muhofaza qilish organlari xodimining hayotiga tajovuz qilish moddasi bo‘yicha jinoyat ishi qo‘zg‘atgan.
 Moskvadagi Federal xavfsizlik xizmati binosi oldida otishma yuz berdi